<classify> NA ASMA BASHIR, DAR ES SALAAM DSJ TIMU 17 zimethibitisha kushiriki mashindano ya Klabu Bingwa ya Netiboli yaliyopangwa kufanyika Julai 12 mwaka huu katika Uwanja wa Jamhuri mkoani Dodoma. Mwenyekiti wa Chama cha Netiboli nchini CHANETA, Anna Kibira, alisema timu hizo zimethibitisha kushiriki mashindano hayo huku timu tatu za Filbert Bayi ambao ndio mabingwa watetezi, Teachers ya Kinondoni na Polisi ya Mbeya wakijiondoa. Alizitaja timu zitakazoshiriki kuwa ni Jeshi Stars, JKT Mbweni, Polisi, Uhamiaji, CMTU zote kutoka Dar es Salaam. Nyingine ni JKT Ruvu, TTPL ya Morogoro, Polisi Dodoma, Magereza Morogoro, Polisi Shinyanga, Polisi Mwanza, Polisi Kigoma, Mbeya City Queens, CIDT Arusha, Polisi Arusha, Nyanyembe ya Tabora na Polisi Morogoro. Timu zitakazoshika nafasi ya kwanza hadi ya nne zitashiriki Ligi ya Muungano itakayoanza Agosti mwaka huu. Tutatumia mashindano hayo kuteua wachezaji wenye nidhamu na uzalendo watakaoungana na wenzao wa Zanzibar kuunda timu yetu ya Taifa, alisema.  <topic>: michezo 